28.2.2023
SK
Úradný vestník Európskej únie
C 75/161
1.16 EHSV vyjadruje znepokojenie na tým, že vnútroštátne predpisy vo všeobecnosti umožňujú používanie kontaminovaného odpadu pod cestami (do určitého percentuálneho podielu kontaminovaného starým dechtom, PCB, PCP, azbestom, starou minerálnou vlnou); alebo sa umiestňujú na špeciálne skládky.
Stavebný odpad a odpad z demolácie tvorí viac ako tretinu všetkého odpadu vyprodukovaného v EÚ (2).
V niektorých oblastiach existujú rôzne protichodné obavy, napríklad či sa podložie z výstavby ciest a inej infraštruktúry nevyužíva ako veľké úložisko stavebného odpadu.
1.17 EHSV vyjadruje znepokojenie nad skutočnosťou, že príprava na opätovné použitie, repasovanie a recykláciu si vyžaduje určité plánovanie, ktorým sa uľahčí oddeľovanie komponentov a materiálov vo fáze recyklácie a predíde zmiešaným alebo zložitým materiálom, čo vo veľkej miere spôsobí vystavenie pracovníkov týmto látkam.
EU-OSHA podporuje spoločnosti, ktoré navrhli inovatívne riešenia takýchto problémov, napríklad „Odstránenie nebezpečných rozpúšťadiel z analýzy rekultivovaného materiálu v sektore výstavby a opráv ciest“.
Preto sa EHSV domnieva, že v novom nariadení sa musia tieto základné aspekty bezpečnosti a ochrany zdravia pri práci zohľadniť.
EHSV sa domnieva, že nariadenie musí zabezpečiť nielen pracovné miesta a hospodársky pokrok, ale aj sociálno-ekonomické a environmentálne zlepšenia na základe zásad sociálnej zodpovednosti podnikov (SZP) a príslušného regulačného rámca.
1.18
EHSV sa domnieva, že návrh sa musí výrazne upraviť, ak sa majú dosiahnuť jeho hlavné ciele.
2.
Všeobecné pripomienky 2.1 Komisia vo svojej správe z roku 2016 o vykonávaní nariadenia o stavebných výrobkoch zistila určité nedostatky v jeho vykonávaní.
Hodnotenie nariadenia o stavebných výrobkoch, stanoviská platformy REFIT a spätná väzba od členských štátov a zainteresovaných strán jasne poukázali na nedostatky rámca, ktorý bráni fungovaniu jednotného trhu so stavebnými výrobkami, a preto nedosahuje ciele nariadenia o stavebných výrobkoch.
2.2 V oznámení o Európskej zelenej dohode (3), akčnom pláne pre obehové hospodárstvo a oznámení o vlne obnovy (4) sa zdôraznila úloha nariadenia o stavebných výrobkoch ako súčasti úsilia o budovy a obnovy efektívne využívajúce energiu a zdroje a pri riešení udržateľnosti stavebných výrobkov a prechodu na obehové hospodárstvo.
V návrhu revidovanej smernice o energetickej hospodárnosti budov (5) sa zdôraznil význam emisií skleníkových plynov počas životného cyklu budov a stavebných materiálov pri výpočte potenciálu globálneho otepľovania nových budov po roku 2030.
2.3 V oznámení o stratégii lesného hospodárstva EÚ a oznámení o udržateľnom kolobehu uhlíka (6) sa v súvislosti s revíziou nariadenia o stavebných výrobkoch oznámilo vypracovanie metodiky a spoľahlivej a transparentnej normy na kvantifikáciu prínosov stavebných výrobkov v oblasti klímy a zachytávania a využívania uhlíka.
2.4 Európsky parlament aj Rada vyzvali na prijatie opatrení s cieľom podporiť obehovosť stavebných výrobkov, riešiť prekážky na jednotnom trhu so stavebnými výrobkami a prispieť k cieľom Európskej zelenej dohody a akčného plánu pre obehové hospodárstvo.
2.5 Dva všeobecné ciele revízie nariadenia o stavebných výrobkoch sú 1. dosiahnuť dobre fungujúci jednotný trh so stavebnými výrobkami a 2. prispieť k cieľom zelenej a digitálnej transformácie, najmä k modernému a efektívnemu trhu, pokiaľ ide o využívanie zdrojov a hospodársku súťaž.
2.6 V nariadení o stavebných výrobkoch sa výrazne obmedzujú možnosti odvetvia uceleným a harmonizovaným spôsobom deklarovať parametre svojich výrobkov a rozlišovať výrobky s ohľadom na vplyv na klímu, životné prostredie a udržateľnosť.
Takisto sa v ňom výrazne obmedzujú možnosti členských štátov stanoviť vnútroštátne požiadavky na budovy alebo zahrnúť do verejného obstarávania kritériá týkajúce sa cieľov v oblasti udržateľnosti bez toho, aby sa ohrozilo fungovanie jednotného trhu.
(2) (3) (4) (5) (6)
https://ec.europa.eu/environment/topics/waste-and-recycling/construction-and-demolition-waste_en.
COM(2019) 640 final.
COM(2020) 662 final.
COM(2021) 802 final.
COM(2021) 800 final.